Afrikaanse onderrig: Die skrif is aan die muurDie Afrikaanse taalmonument in die Paarl. Foto: Nico Strydom Vir jare skryf en waarsku onderwyskundiges dat Afrikaans in die doofpot is. Met die onlangse uitspraak deur hoofregter Mogoeng Mogoeng oor Afrikaans by Kovsies moet mens nou maar eerlik vir mekaar sê ’n dolk is deur die taal se hart by universiteite gesteek. Hier en daar poog ’n dosent nog om onderrig in die laaste druppels bloed van die taal te gee. Maar dis verby. Heeltemal verby met Afrikaans by openbare hoëronderwysinstellings. Die uitspraak het ook ’n ander werklikheid bevestig. Die Grondwet beteken niks. In elk geval nie vir minderhede, en in die besonder Afrikaners, nie. In die Kovsie-uitspraak is finaal bewys dat regsbeginsels nie geld, of oorweeg word nie. Uitsprake is gegrond op ideologiese en politieke oortuigings en emosies van sommige (hoofsaaklik swart) regters. Afrikaans is die vyand. Dit moet dood. Dit het geen bestaansreg nie. Net soos al die ander inheemse tale. Met dié skokkende uitspraak het die skille hopelik van meer goedgelowige landsburgers se oë begin val. Die Grondwet is nie daar om Afrikaners of minderhede se regte te beskerm nie. Die teendeel blyk eerder waar te wees. Deur diesulkes se regte te misken, word ’n boodskap uitgedra dat hulle, hul taal, hul kultuur en hul geskiedenis tot in die verre duisternis gewerp moet word. Dit is die heersers se eintlike bedoeling met “radikale transformasie”. Terwyl Afrikaans nou by universiteite uitgewis is, is dit sekerlik nie vergesog of naïef om te dink dat die volle aanslag nou na Afrikaanse openbare skole sal uitbrei nie. Dit het in die lig van die afgelope week se gebeure by Hoërskool Overvaal reeds ontvou. In die oë van die regeerders en linkse meningsvormers moet Afrikaans in dié geval die skuld kry vir rassespanning, vandalistiese optrede deur betogers en haatspraak deur die ANC en EFF. Vergeet van die feit dat hierdie kruitvat ontstaan het omdat die onderwysdepartement en amptenary, en veral Panyaza Lesufi, Gautengse LUR vir onderwys, onbevoeg is om genoeg skole te bou en swak skole reg te ruk. Afrikaanse ouers moet hul maar vanjaar vir die ergste voorberei. In die lig van die Kovsie-uitspraak, kan mens amper voorspel wat die uitkoms van die onderwysdepartement se appèlaansoek teen die Overvaal-uitspraak gaan wees. Die skrif is aan die muur vir Afrikaans, maar die stryd is nog nie gewonne nie. Dit is nou in die hande van elkeen vir wie Afrikaans belangrik is, om met mag en mening daarvoor te baklei, daarvoor op te staan en daaraan vas te klou. Daar rus ’n ongelooflike groot verpligting op die ouers van kinders in Afrikaanse skole om nou op ’n beskaafde, dog afdwingbare wyse op te tree om te verseker dat Afrikaans as onderrigtaal in skole behoue bly waar dit nog aangewend word. Wat hoër onderwys betref, rus daar ’n enorme verpligting op elke ouer van voornemende studente om instellings soos Akademia en Sol-Tech as voorkeurinstellings te oorweeg en finansieel tot die uitbouing hiervan by te dra. En wat Jan Publiek betref: As Afrikaans jou hartstaal is, praat dit dan uit jou hart en ondersteun die voortbestaan daarvan deur byvoorbeeld hoë gehalte boeke te koop. As die hele wêreld dan nou teen Afrikaans in opstand kom, wees jy die een wat sê: Ek en my huis: Ons sal Afrikaans bly en in Afrikaans leef én oorleef.